  Майя Бывальцева Сочие Егитъёслэн дунневыл фестивалязы Удмуртиысь 125 пыриськисьёс но 70 волонтёръёс мынозы. Иворъёсъя «Удмуртия» агентстволы со сярысь вераз Ижысь техникая кун университетысь волонтёръёслэн центрзылэн кивалтӥсез Кирилл Попов. «Волонтёръёс 10 валтӥсь ӧръёсъя ужалозы: транспортэн келян-пумитан, администраторлэн ужез, усьтон но ворсан ужрадъёсын юрттон но мукет», — валэктӥз со. ИжГТУ вуоно арысь тужгес бадӟым ужрадэз дасянэ пыриськись волонтёръёслэн Россиысь 20 тужгес бадӟым центръёссы пӧлы шедиз. Чакланъёсъя, фестивале 193 кунъёсысь студентъёс но егитъёс пыриськозы. 14-тӥ коньывуонлы Сочие кунгож сьӧрысь 7 сюрс пала адями вуоз, соос отын 22-тӥ коньывуонозь улозы. Удмуртия понна 70 волонтёръёслы но 125 пыриськисьёслы квота сётэмын. Отчы шедьыны мылкыд карисьёс конкурс пыр потозы, собере дистанционной амалъя дышетонэз ортчозы. Волонтёръёс но пыриськисьёс понна сюрес, сиськон, улон но дӥськут дунтэк луоз. Фестивальын волонтёр луыны быгатэ 18 ареслэсь бадӟым котькуд адями. Кунгожсьӧр кылъёсты тодон умой луоз. Мылкыд карисьёсын пумиськон ортчоз 7-тӥ шуркынмонэ 15 час 40 минутэ ИжГТУ-лэн кыкетӥ дышетон юртаз (420-тӥ аудиториын). Тегъёс: Мерлык ИжГТУ Ижкар Сочи егитъёс Удмуртия волонтёръёс  